钦定古今图书集成/明伦汇编/氏族典/第508卷 > 《凌迪知万姓统谱》 > 穆宁
## 钦定古今图书集成/明伦汇编/氏族典/第508卷 > 《凌迪知万姓统谱》 > 穆宁

按《唐书穆宁传》：“宁，怀州河内人。父元休，有名，开元间，
献书天子，擢偃师丞，世以儒闻。宁刚正气节自任，以
明经调盐山尉。安禄山反，并力捍贼。颜真卿拒禄山，
署宁河北采访支使。宁以息属其母弟曰：‘苟不乏嗣，
足矣’。即驰谒真卿。真卿过河，见肃宗行在，驰驿召宁。
上元初为殿中侍御史，佐盐铁转运，累迁鄂岳沔都”
团练及租庸盐铁转运使。坐杖死沔州别驾，贬平集
尉。大历初，起为监察御史，迁和州刺史，治有状，召入，
拜太子右谕德。宁性不能事权右，毅然寡合，执政者
恶之，遂移疾。德宗在奉天，奔诣行在，擢秘书少监，改
太子右庶子。帝还京师，即罢归东都。以秘书监致仕，
卒。宁居家严，事寡姊恭甚。四子：赞、质、员赏，赏监察御
史。